Izakhamizi zeHarare Ezinengi Zibikwa Zilandele Iziqondiso Zikahulumende Zokuhlala Emakhaya
Uhulumende uthethe einyathelo lokuvala ilizwe okwamaviki amathathu emizameni yokuvimba umkhuhlane oweCoronavirus osubulele abantu abazinkulungwane ezedlula amatshumi amabili lanhlanu emhlabeni jikelele njalo leli nani lokhu liqonga mihla ngemihla. 
HARARE — Izakhamizi ezinengi zaseHarare zikhanye zilandela iziqondiso zikahulumende zokuba zihlale emakhaya. Inengi lezitolo lamabhanga kuvaliwe, kodwa amavinkili amakhulu amasupermarkets, avuliwe njengokuthembisa kukahulumende ethengisa ukudla. Lokhu kwenzelwe ukuvimba ukumemetheka lokuthelelanwa komkhuhlane weCoronavirus, oqalele edolobheni leWuhan kweleChina. EZimbabwe usuthethe umpefumulo womuntu oyedwa, abafunyenwe belali gcikwani beyisikhombisa. Inhlanganiso yeWorld Health Organization ithi lumkhuhlane usubulele abantu abazinkulungwane ezedlula amatshumi amabili lanhlanu njalo leli nani lokhu liqonga mihla ngemihla. Uzulu ulemibono ehlukeneyo ngalolu hlelo inengi likhala ngokuthi lizophila njani ngalesi sikhathi sokungayi emsebenzini. Uhulumende ulaye ukuba abantu bahlale emakhaya njengendlela yokuvimba ukusabalala lokuthelelanwa kwegciwane le Coronavirus eselihlasele labulala abanengi emazweni womhlaba. Umnumzana Wiseman Mthembu isakhamuzi semzini weRugare uthi lanxa belalele isiqondiso sikahulumende sokuhlala emakhaya balutshwana abalandela zonke iziqondiso zankona ngokwaneleyo. “I lockdown yona kasikayiboni kangako ngoba lusuku lwakuqala into sisaselazo ezindlini njalo imota ziyahamba lapha lalaphana, singazi ukuthi ngabantu abalandela umthetho kumbe ngabantu abalemvumo yokuhamba. Njalo emalokitshini lapha siyabona abanye bayahambahamba, abazihluphi. Abanye abalandeli lomthetho yakhona, bayazihambela, bayaxoxa le one metre leyo abayilandeli ukuthi babe katshana lakhatshana. Kodwa hayi, kungayisikho lokho, okunengi akukakhanyi kangako ukuthi sikulockdown, sisahleli ezindlini ”. UMthembu uthi bamangaliswa yikuba abamabhanga bavalile lanxa uhulumende ubethembise ukuthi akasoze avale. “Kuyasimangalisa ukuthi amabank avalile, i Government angithi ibithe kulama essential services, yaqamba lawo amabank ukuthi kumele ehlale evulile. Ngakho imali izakudepositwa njani emabank ngamankampani ethu lawa esiwasebenzelayo ukuze lathi sithole leyo mali. Hayi ke, sesisenkingeni lapho. Kuthi kunzima, singahambahambi kuphinde imali ungabi layo vele ukuthi uthenge lokho okudingakalayo okusezitolo, kuzaba nzima kakhulu kithi. Ngithemba bazoyilungisa lendaba kungakabi yinsukwana ezinengi ”. Enye ingcwethi kwezenhlalakahle kazulu umnumzana Mlindelwa Mancitshana uthi ukuvalwa kwalamabhanga ngalesi sikhathi kulusizi kakhulu njalo uzulu ubengakulindele. “Ubunzima bukhulu, abantu kabala mali. Inengi kalikaholi, akula ngenye indlela abangahola ngayo izimali zabo ukuze benelise ukuyathenga lokhu lalokhuyana okufunakalayo ezindlini zabo. Amalanga angu 21 manengi kakhulu abantu belokhe behlezi, imali zilokhe zisemankampanini besehluleka ukuholiswa. So lokhu kuyinto okumele ngabe bayikhangele bafaka inyathelo lokuthi abantu bayenelisa ukuthola izimali zabo bayethenga ezitolo lezi ezivuliweyo ezithengisa izinto eziyizo eziqakathekileyo kakhulu empilweni zabantu.” Abenhlanganiso ezilwela ilungelo labaphila ngokuziphandela lokuthengisa abagoqela abe Vendors Initiative for Social and Economic Transformation – VISET, bakhuthaza amalunga abo ukuba alandele iziqondiso zikahulumende emizameni yokwenqabela ukusabalala kweCoronavirus ngoba liyingozi enkulu empilweni yomuntu wonke. Umqondisi weVISET umnumzana Samuel Wadzai uthi kodwa kuyadingakala ukuthi laye uhulumende adinge indlela zokunakekela abantu njengokwenzakala kwamanye amazwe ukuze amalunga abo angaze abulawa yindlala. “Sizoqhubeka sikhuthaza amalunga ethu ukuthi ahlale emakhaya kuze kuthi umumo usubuyele esimeni sakuqala. Sikhuthaza uhulumende ukuthi enze zibe khona indlela ukusiza ababhekane lenkinga ikakhulu abaphila ngokuthengisa, ukubatholisa usizo oluzonceda ekuthini banelise ukuziphilisa, baqhubekele phambili besanelisa ukuhlala emakhaya.” Bakhona abaveze ukukhathazeka phezu kokuba besesabela ukuthi bazolahlekelwa yimisebenzi ngalesi sikhathi njengoba amankampani abawasebenzelayo evaliwe. Kodwa abomanyano wenhlanganiso ezimela izisebenzi elizweni owe Zimbabwe Congress of Trade Unions – ZCTU bakhuthaza abaqhatshi ukuba baholise izisebenzi ngalesi sikhathi sobunzima ngoba kungasi mlandu wazo ukuba kaziyi emsebenzini. Unobhala jikelele enhlanganisweni ye ZCTU umnumzana Japhet Moyo ulandisa kabanzi ngalokho. “Siphakathi kwesikhathi esibi, isikhathi sokuncedisana. Sibona angani akukuhle ke nxa ama employers azaqala ukuthi abantu kabahambe ezindlini bengela lutho njalo ngesikhathi besezindlini kabasoze bebhadalwe. Kanti ke lokhu esikwenzayo ngokuthi abantu kabahlale ezindlini, sizama phela ukuvikela amabhizimusi abo, sizama njalo ukuvikela ikusasa yabo, sizama ukuvikela ama clients abo. Kuqakathekile ke ukuthi besapote izisebenzi bebabhadale ngalesi sikhathi bengekho emsebenzini.” Lanxa uzulu ezama ngayo yonke indlela ukulandela inkuthazo kahulumende ekuthini ahlale emakhaya inengi eHarare likhala ngodubo lokusilela kwamanzi okuyinto esiyenza babonakale abantu emalokitshini bewadinga. Umkhokheli webandla lokholo lwesiKristu ele United Evangelical Church in Zimbabwe, umfundisi Wyson Dutch uthi kunje uzulu emzini weKambuzuma lokhu ebhodabhoda edinga lamanzi. “Sisengozini ephindiweyo. Lalemibiko esakazwa kumawayilesi phezu kwaloludubo lweCoronavirus, ingasoke yatsho lutho kumuntukazana ngoba kungekho okwenziweyo ukusiza abantu kuhlangothi lokutholakala kwamanzi. Umuntu wonke ukhala ngokuthi akukho malungiselelo awenziwayo kuloluhlangothi.” Uhulumende uveze ukuba uthethe lelinyathelo ukukhuthaza uzulu ukuba ahlale emakhaya okwensuku ezingamatshumi amabili lanye emizameni yokwenqabela ukusabalala lokuthelelana kwabantu igciwane leCoronavirus.